### NN 142/2023 (29.11.2023.), Pravilnik o provedbi nadzora robe s dvojnom namjenom

Ministarstvo vanjskih i europskih poslova

1939

Na temelju članka 23. stavka 1. Zakona o nadzoru robe s dvojnom namjenom (»Narodne novine«, br. 83/2023.; dalje u tekstu: Zakon) ministar vanjskih i europskih poslova donosi

PRAVILNIK

O PROVEDBI NADZORA ROBE S DVOJNOM NAMJENOM

Članak 1.

Ovim Pravilnikom se propisuje oblik i sadržaj obrasca zahtjeva za izdavanje individualne izvozne dozvole i dozvole za prijenos robe s dvojnom namjenom, globalne izvozne dozvole, dozvole za provoz, dozvole za pružanje brokerskih usluga/tehničke pomoći, obrazac zahtjeva za izdavanje potvrde za korištenje opće izvozne dozvole Europske unije te popis dokumenata koji se prilažu uz zahtjev, oblik i sadržaj izvješća o obavljenom poslu i izvješća o izvozu robe s dvojnom namjenom temeljem opće izvozne dozvole Unije, oblik i sadržaj obrasca zahtjeva za izdavanje međunarodne uvozne potvrde, potvrde o krajnjem korištenju, potvrde o primitku robe s dvojnom namjenom i dokumentacija koja se prilaže uz zahtjev.

I. OBRASCI ZAHTJEVA DOZVOLA ZA IZVOZ ROBE S DVOJNOM NAMJENOM

Članak 2.

(1) Zahtjev za izdavanje individualne izvozne dozvole i dozvole za prijenos, globalne izvozne dozvole i dozvole za provoz robe s dvojnom namjenom u skladu s člankom 4. stavkom 2. točkama 1., 2. i 5. Zakona podnosi se na obrascu iz Priloga I. ovoga Pravilnika.

(2) Zahtjev za izdavanje dozvole za pružanje brokerskih usluga/tehničke pomoći za robu s dvojnom namjenom u skladu s člankom 4. stavkom 2. točkama 3. i 4. Zakona podnosi se na obrascu iz Priloga II. ovoga Pravilnika.

(3) Zahtjev za izdavanje potvrde o korištenju opće izvozne dozvole Unije u skladu s člankom 11. stavkom 6. Zakona podnosi se na obrascu iz Priloga III. ovoga Pravilnika.

II. DOKUMENTACIJA KOJA SE PRILAŽE ZAHTJEVU ZA IZVOZ ROBE S DVOJNOM NAMJENOM

Članak 3.

(1) Uz zahtjev iz članka 2. stavka 1. potrebno je priložiti sljedeću dokumentaciju:

1. izvorni primjerak potvrde o krajnjem korištenju, ovjerenu od nadležnog državnog tijela, odnosnu izjavu krajnjeg korisnika ovjerenu od ovlaštene osobe koja sadrži namjenu krajnje uporabe robe s izjavom da istu neće ponovno izvesti bez suglasnosti Ministarstva vanjskih i europskih poslova (u daljnjem tekstu: »Ministarstvo«)

2. izvornik ili ovjerenu presliku ugovora između podnositelja zahtjeva i pravne osobe uvoznika robe s dvojnom namjenom, odnosno predračun ili narudžbu, te izvornik ili ovjerenu presliku ugovora sklopljenog s mogućim posrednikom

3. presliku dokumenata koji navode tehničke karakteristike robe s dvojnom namjenom, odnosno opis robe s dvojnom namjenom, a u slučaju izvoza kemikalija sigurnosno-tehnički list

4. broj suglasnosti ili dozvole nadležnog tijela za obavljanje djelatnosti ako je zakonom propisana

(2) Uz zahtjev iz članka 2. stavka 2. za pružanje brokerskih usluga, uz dokumente navedene u stavku 1. ovoga članka dodatno se prilaže izvornik ili ovjerena preslika ugovora sklopljenog s pravnom osobom koja izvozi robu, odnosno predračun i ovjerena preslika izvozne dozvole zemlje izvoznice.

(3) Uz zahtjev za izdavanje globalne izvozne dozvole iz članka 2. stavka 1. ovoga Pravilnika, uz dokumente navedene u stavku 1. ovoga članka obavezno je priložiti dokaz o uspostavljenom programu unutarnje usklađenosti.

(4) Dokumentacija uz zahtjev prilaže se na hrvatskom jeziku, odnosno prevedena na hrvatski jezik i ovjerena kod ovlaštenog sudskog tumača.

(5) Ministarstvo može zatražiti i drugu dokumentaciju osim one propisane ovim Pravilnikom kao i dodatna objašnjenja kada je to potrebno radi provjere jesu li ispunjeni svi uvjeti potrebni za izdavanje izvozne dozvole.

III. POSTUPAK IZDAVANJA DOZVOLE ZA IZVOZ ROBE S DVOJNOM NAMJENOM

Članak 4.

(1) Zahtjev za izdavanje dozvole iz članka 2. stavka 1. i 2. i zahtjeva za izdavanje potvrde iz članka 2. stavka 3. ovoga Pravilnika podnosi se Ministarstvu na odgovarajućem obrascu zahtjeva i pripadajućom dokumentacijom.

(2) Podnositelj zahtjeva mora navesti točnu oznaku robe s dvojnom namjenom u skladu s Uredbom (EU) Europskog parlamenta i Vijeća od 20. svibnja 2021. o uspostavi režima Unije za kontrolu izvoza, brokeringa, tehničke pomoći, provoza i prijenosa robe s dvojnom namjenom (SL L 206, 11. 6. 2021., str.1.; u daljnjem tekstu: »Uredba (EU) 2021/821«) i delegiranim uredbama Komisije (EU) o izmjeni Uredbe (EU) 2021/821 u pogledu popisa robe s dvojnom namjenom, te je odgovoran za točnost i istinitost podataka.

(3) Zahtjev iz stavka 1. ovoga članka mora biti u cijelosti popunjen i ispisan elektronski, uredno, čitljivo, bez naknadnog prepravljanja, te potpisan i ovjeren od strane podnositelja zahtjeva.

(4) Na zahtjev Ministarstva, izvoznik, odnosno broker je dužan dostaviti potvrdu uvoznika o primitku robe s dvojnom namjenom, izdanu od nadležnog tijela države uvoznice.

(5) Podnositelj zahtjeva je dužan na zahtjev Ministarstva priložiti izvornik ili ovjerenu presliku uvozne dozvole ili izvornik uvozne potvrde države u koju se roba izvozi.

(6) U slučaju neuredno podnesenog zahtjeva podnositelj zahtjeva je dužan u roku od 15 dana od dana zaprimljene obavijesti otkloniti nedostatke, odnosno upotpuniti zahtjev.

(7) Ukoliko podnositelj zahtjeva u propisanom roku ne upotpuni zahtjev, odnosno ne otkloni nedostatke o kojima je obavješten, smatrat će se da je odustao od podnesenog zahtjeva.

IV. PROGRAM UNUTARNJE USKLAĐENOSTI

Članak 5.

(1) Program iz članka 3. stavka 3. mora sadržavati sljedeće osnovne elemente:

– predanost visokog rukovodstva postizanju usklađenosti

– organizacijska struktura, odgovornosti i resursi

– osposobljavanje i podizanje razine osviještenosti

– proces i postupci pregleda transakcija

– pregled uspješnosti, revizije, izvješćivanje i korektivne radnje

– vođenje evidencije i dokumentacija

– fizička sigurnost i sigurnost informacija

(2) Prilikom izrade programa, izvoznik može koristiti predloške i upute koje se nalaze na internetskoj stranici Ministarstva.

(3) Verifikaciju programa obavlja Povjerenstvo za nadzor robe s dvojnom namjenom na temelju pisanog zahtjeva podnositelja.

(4) Prema potrebi Ministarstvo može zatražiti i dodatnu dokumentaciju koja dokazuje navode iz zahtjeva.

(5) U slučaju pozitivnog mišljenja Povjerenstva iz stavka 3. ovoga članka ministar vanjskih i europskih poslova donosi rješenje o uspostavljenom programu u pravnoj osobi.

(6) Rješenje iz stavka 3. ovoga članka se izdaje za razdoblje od tri godine i na zahtjev podnositelja može se produljiti na sljedeće tri godine.

V. OBRASCI IZVJEŠĆA O IZVOZU ROBE S DVOJNOM NAMJENOM

Članak 6.

(1) Izvješće o izvozu robe s dvojnom namjenom podnosi se na obrascu iz Priloga IV. ovoga Pravilnika.

(2) Izvješće iz stavka 1. ovoga članka dostavlja se na adresu elektroničke pošte kontrola.izvoza@mvep.hr zajedno s izdanom izvoznom dozvolom, ispunjenim i ovjerenim carinskim listom koji je sastavni dio izdane dozvole, jedinstvenom carinskom deklaracijom (JCD) i računom, u PFD formatu u roku od 15 dana od dana izvršenog izvoza, odnosno pružene usluge.

(3) Izvješće o izvozu robe s dvojnom namjenom temeljem opće izvozne dozvole Unije (EU GEA) podnosi se na obrascu iz Priloga V. ovoga Pravilnika.

(4) Izvješće iz stavka 3. ovoga članka dostavlja se u skladu s člankom 11. stavkom 10. Zakona.

VI. OBVEZE IZVOZNIKA, BROKERA I PRUŽATELJA USLUGA

Članak 7.

(1) Izvoznik, odnosno broker ima obvezu da:

– navedena izvezena roba odgovara opisu navedenom u izvoznoj dozvoli

– količina i vrijednost izvezene robe odgovara količini i vrijednosti navedenoj u izvoznoj dozvoli

– izvoz bude izvršen tijekom roka važenja izvozne dozvole

– transport izvezene robe bude obavljen do odredišta koje odgovara onome koje je navedeno u izvoznoj dozvoli

– budu ispunjeni posebni uvjeti navedeni u izvoznoj dozvoli.

(2) Pružatelj usluge tehničke pomoći ima obvezu da:

– pružena usluga odgovara opisu usluge navedene u dozvoli

– poštuje rokove i uvjete pod kojima je dozvola za pružanje tehničke pomoći izdana.

VII. OBRASCI ZAHTJEVA ZA IZDAVANJE MEĐUNARODNE UVOZNE POTVRDE, POTVRDE O KRAJNJEM KORIŠTENJU I POTVRDE O PRIMITKU ROBE S DVOJNOM NAMJENOM I OBVEZE UVOZNIKA

Članak 8.

(1) Zahtjev za izdavanje međunarodne uvozne potvrde (ICC – International Import Certificate) i potvrde o krajnjem korištenju (EUC – End-Use Certificate) robe s dvojnom namjenom podnosi se Ministarstvu na obrascu iz Priloga VI. ovoga Pravilnika.

(2) Uz zahtjev iz stavka 1. ovoga članka podnosi se sljedeća dokumentacija:

1. broj suglasnosti ili dozvole nadležnog tijela za obavljanje djelatnosti, ako je zakonom propisana

2. preslika dokumenata koji navode tehničke karakteristike robe (u slučaju kemikalija strukturnu formulu i CAS broj)

3. izvornik ili ovjerena preslika ugovora s pravnom osobom od koje se roba uvozi, odnosno predračun ili narudžba

(3) Zahtjev za izdavanje potvrde o primitku robe s dvojnom namjenom (DVC – Delivery Verification Cerificate) podnosi se na obrascu iz Priloga VII. ovoga Pravilnika.

(4) Uz zahtjev iz stavka 3. ovoga članka podnosi se sljedeća dokumentacija:

– izvornik ili ovjerena preslika ugovora s pravnom osobom od koje je roba uvezena, odnosno račun

– izjava krajnjeg korisnika koja sadrži mjesto i namjenu krajnjeg korištenja robe

– preslika jedinstvene carinske deklaracije (JCD ukoliko je primjenjivo) i prijevozne dokumentacije prema kojoj je roba uvezena, odnosno unesena na području Republike Hrvatske

(5) Podnositelj zahtjeva, na traženje Ministarstva dostavit će dodatne podatke i isprave kojim dokazuje svoje navode u zahtjevu iz stavka 1. i 3. ovoga članka.

(6) Prilikom podnošenja zahtjeva za izdavanje potvrde iz stavka 1. i 3. ovoga članka sva dokumentacija mora biti prevedena na hrvatski jezik i ovjerena kod ovlaštenog sudskog tumača.

(7) Ministarstvo izdaje međunarodnu uvoznu potvrdu, potvrdu o krajnjem korištenju i potvrdu o primitku robe s dvojnom namjenom na rok od šest mjeseci.

(8) U slučaju gubitka potvrde iz stavka 6. ovoga članka uvoznik je dužan o tome bez odgađanja obavijestiti Ministarstvo koje će donijeti rješenje o ukidanju potvrde s datumom podnesene obavijesti.

(9) Uvoznik ima obvezu da:

– navedena uvezena roba odgovara opisu navedenom u potvrdi

– količina i vrijednost uvezene robe odgovara količini i vrijednosti navedenoj u potvrdi

– uvoz bude izvršen tijekom roka važenja potvrde

– transport uvezene robe obavi do odredišta koje odgovara onome koje je navedeno u potvrdi

– isporučena roba se nalazi na adresi navedenoj u potvrdi

– budu ispunjeni posebni uvjeti navedeni u potvrdi.

VIII. PRIJELAZNE I ZAVRŠNE ODREDBE

Članak 9.

Danom stupanja na snagu ovoga Pravilnika prestaje važiti Pravilnik o obrascima zahtjeva dozvola za robu s dvojnom namjenom (»Narodne novine«, br. 11/2022.) i Pravilnik o obrascima zahtjeva za izdavanje međunarodne uvozne potvrde, potvrde o krajnjem korištenju i potvrde o primitku robe s dvojnom namjenom (»Narodne novine«, br. 44/14., 20/17. i 11/22.).

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 331-01/23-02/59

Urbroj: 521-VIII-02-03-23-5

Zagreb, 7. studenoga 2023.

Ministar
 dr. sc. Gordan Grlić Radman, v. r.

PRILOG I.

ZAHTJEV ZA IZDAVANJE IZVOZNE DOZVOLE I DOZVOLE ZA PRIJENOS ROBE S DVOJNOM NAMJENOM

Zahtjev se podnosi na temelju članka 4. Zakona o nadzoru robe s dvojnom namjenom

![](/files/_web/sluzbeni-dio/2023/132836/images/4384.jpg)

PRILOG UZ ZAHTJEV

![](/files/_web/sluzbeni-dio/2023/132836/images/4376.jpg)

PRILOG II.

ZAHTJEV ZA IZDAVANJE DOZVOLE ZA PRUŽANJE BROKERSKIH USLUGA/TEHNIČKE POMOĆI ZA ROBU S DVOJNOM NAMJENOM

Zahtjev se podnosi na temelju članka 4. Zakona o nadzoru robe s dvojnom namjenom

![](/files/_web/sluzbeni-dio/2023/132836/images/4368.jpg)

PRILOG III.

ZAHTJEV ZA IZDAVANJE POTVRDE O KORIŠTENJU OPĆE IZVOZNE DOZVOLE UNIJE

Zahtjev se podnosi na temelju članka 11. stavka 6. Zakona o nadzoru robe s dvojnom namjenom

![](/files/_web/sluzbeni-dio/2023/132836/images/4360.jpg)

PRILOG IV.

IZVJEŠĆE O OBAVLJENOM POSLU

|  |  |
| --- | --- |
|  | individualna izvozna dozvola i dozvola za prijenos |
|  | za pružanje brokerskih usluga |
|  | za pružanje tehničke pomoći |
|  | globalna dozvola |

Sukladno članku 15. stavku 1. Zakona o nadzoru robe s dvojnom namjenom

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Br. dozvole | Oznaka robe s dvojnom namjenom iz Priloga I. Uredbe (EU) 2021/821 | Opis robe s dvojnom namjenom/opis tehničke pomoći | Količina robe i jedinica mjere prema dozvoli | Izvezena količina robe i jedinica mjere\* | Vrijednost izvezene robe s dvojnom namjenom/  tehničke pomoći u eurima | Država  odredišta | Datum izvoza/  izvršenja tehničke pomoći/brokeringa | Br. JCD\* |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

\* ispunjava nositelj izvozne dozvole. Vrijednost se upisuje ukoliko se radi o materijalnom prijenosu robe s dvojnom namjenom

|  |  |  |
| --- | --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  | |
| (Mjesto i datum) |  | |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | |  |
| (Ime i prezime te potpis odgovorne osobe) | | |

PRILOG V.

IZVJEŠĆE O IZVOZU ROBE S DVOJNOM NAMJENOM TEMELJEM OPĆE IZVOZNE DOZVOLE UNIJE (EU GEA)

Sukladno članku 11. stavku 10. Zakona o nadzoru robe s dvojnom namjenom

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Br. opće izvozne dozvole Unije EU00\_\_ | | | | | | | | |
| Datum izvoza | Oznaka robe s dvojnom namjenom iz Priloga I. Uredbe (EU) 2021/821 | Opis robe s dvojnom namjenom | Količina robe i jedinica mjere | Izvezena količina robe i jedinica mjere\* | Vrijednost izvezene  robe s dvojnom namjenom u eurima | Primatelj | Država  odredišta | Br. JCD\* |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
| Izjavljujem da sam koristeći opću izvoznu dozvolu Unije br. EU00\_ udovoljio uvjetima i zahtjevima za primjenu odobrenja iz Priloga II. Uredbe (EU) 2021/821. | | | | | | | | |

\* ispunjava korisnik opće izvozne dozvole. Količina se upisuje ukoliko se radi o materijalnom prijenosu robe s dvojnom namjenom

|  |  |  |  |
| --- | --- | --- | --- |
| \_\_\_\_\_\_\_\_\_\_\_\_\_\_\_ |  |  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| (Mjesto i datum) |  |  | (Ime i prezime te potpis odgovorne osobe) |